ช.การช่าง บริษัทรับเหมา ที่มีโมเดลรายได้ ไม่เหมือนใคร
โมเดลรายได้ของ ช.การช่าง เป็นอย่างไร ทำไมถึงทำกำไรได้มาก ลงทุนแมนจะเล่าให้ฟัง
8 พ.ย. 2564

ช.การช่าง บริษัทรับเหมา ที่มีโมเดลรายได้ ไม่เหมือนใคร /โดย ลงทุนแมน
พอพูดถึงวงการรับเหมาก่อสร้างในประเทศไทย 3 บริษัทรายใหญ่ในกลุ่มนี้คือ 
- ช.การช่าง
- อิตาเลียนไทย ดีเวล๊อปเมนต์ 
- ซิโน-ไทย เอ็นจีเนียริ่งแอนด์คอนสตรัคชั่น
ที่น่าสนใจคือ ในบรรดาทั้ง 3 รายนี้ 
“ช.การช่าง” เป็นบริษัทที่มีรายได้น้อยที่สุด แต่กลับมีกำไรมากที่สุดในกลุ่ม ในช่วงครึ่งแรกของปีนี้
โมเดลรายได้ของ ช.การช่าง เป็นอย่างไร ทำไมถึงทำกำไรได้มาก
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
จุดเริ่มต้นของ ช.การช่าง นั้น มาจากตระกูลตรีวิศวเวทย์ ซึ่งเป็นตระกูลที่อพยพมาจากเมืองจีน ก่อนที่จะเข้ามาลงหลักปักฐานในจังหวัดสุพรรณบุรี
ต่อมาตระกูลตรีวิศวเวทย์ ตัดสินใจย้ายเข้ามาหาโอกาสที่ดีกว่าในกรุงเทพมหานคร โดยเริ่มจากการทำธุรกิจอู่ซ่อมรถในปี พ.ศ. 2495
และจากธุรกิจอู่ซ่อมรถ ก็ขยับขยายมาทำธุรกิจรับเหมาก่อสร้าง 
โดยในปี พ.ศ. 2515 คุณปลิว ตรีวิศวเวทย์ ซึ่งปัจจุบันเป็นประธานกรรมการบริหารของบริษัท พร้อมกับพี่น้อง ได้ร่วมกันก่อตั้ง ช.การช่าง
ช่วงแรก ช.การช่าง เป็นเพียงสำนักงานเล็ก ๆ ในตึกแถว 2 ชั้น พร้อมด้วยพนักงานเพียงไม่กี่คน
ในช่วงที่ ช.การช่าง ก่อตั้งขึ้นนั้น เป็นช่วงเวลาเดียวกับที่ประเทศไทยกำลังมุ่งพัฒนาประเทศ มีโครงการก่อสร้างต่าง ๆ เกิดขึ้นมากมาย 
โดยเฉพาะงานโยธาและงานก่อสร้างอาคารทั้งของภาครัฐและเอกชน
ซึ่งเรื่องนี้ก็ส่งผลให้ ช.การช่าง มีโอกาสเข้าไปรับงานหลายโครงการ 
และค่อย ๆ เติบโตเรื่อยมานับจากนั้น จนก้าวขึ้นมาเป็นหนึ่งในบริษัทรับเหมาก่อสร้างรายใหญ่ของประเทศไทยในวันนี้
ในปัจจุบัน ถ้าเราพูดถึงเจ้าใหญ่ในวงการรับเหมาก่อสร้าง
นอกจาก ช.การช่าง หรือ CK ก็จะยังมีรายใหญ่อีก 2 ราย คือ
- บริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD
- บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC
โดยในปี พ.ศ. 2563 รายได้ของทั้ง CK, ITD และ STEC
มีมูลค่ารวมกันสูงกว่า 109,000 ล้านบาท ซึ่งคิดเป็นสัดส่วนราว 55% ของรายได้บริษัทรับเหมาก่อสร้างที่จดทะเบียนในตลาดหลักทรัพย์แห่งประเทศไทยรวมกันทั้งหมด
และแม้ว่าทั้ง 3 บริษัทจะทำธุรกิจหลักคือ รับเหมาก่อสร้าง 
แต่สิ่งที่ต่างกันคือ CK นั้น มีอัตรากำไรสุทธิ ที่สูงกว่า ITD และ STEC
ลองมาดูอัตรากำไรสุทธิของทั้ง 3 บริษัท ในช่วง 6 เดือนแรกของปีนี้
CK มีอัตรากำไรสุทธิเท่ากับ 7.2%
ITD มีอัตรากำไรสุทธิเท่ากับ 1.9%
STEC มีอัตรากำไรสุทธิเท่ากับ 1.4%
ที่เป็นแบบนี้ สาเหตุก็เป็นเพราะ ช.การช่าง หรือ CK มีการเข้าไปลงทุนในธุรกิจอื่น 
โดยเฉพาะธุรกิจประเภทสัมปทานที่เกี่ยวข้องกับระบบขนส่งมวลชน
ระบบสาธารณูปโภคอย่างน้ำประปาและไฟฟ้า
ตัวอย่างของบริษัทที่ ช.การช่าง เข้าไปลงทุนก็คือ
บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM โดย ช.การช่าง ถือหุ้นอยู่ 31.32%
บริษัท ซีเค พาวเวอร์ จำกัด (มหาชน) หรือ CKP โดย ช.การช่าง ถือหุ้นอยู่ 30.67%
บริษัท ทีทีดับบลิว จำกัด (มหาชน) หรือ TTW โดย ช.การช่าง ถือหุ้นอยู่ 19.40%
ซึ่งธุรกิจที่ว่านี้ ช่วยลดความผันผวนของรายได้และกำไร ในส่วนที่มาจากธุรกิจรับเหมาก่อสร้างได้ค่อนข้างดีในช่วงที่ผ่านมา
เพราะธรรมชาติของธุรกิจรับเหมาก่อสร้างนั้น เป็นธุรกิจที่มีต้นทุนคงที่สูง 
ในช่วงที่บริษัทไม่สามารถควบคุมต้นทุนได้ ก็จะทำให้บริษัทมีกำไรที่บางเฉียบ หรือกรณีที่แย่ก็อาจถึงกับขาดทุนหนัก ๆ ได้
ขณะที่ธุรกิจสัมปทานที่ ช.การช่าง หรือ CK เข้าไปลงทุนนั้น ไม่ว่าจะเป็น ทางด่วน รถไฟฟ้า น้ำประปา ไฟฟ้า ส่วนใหญ่มีความสม่ำเสมอทั้งในเรื่องรายได้และกำไรสูง โดยผลตอบแทนจากการลงทุนในธุรกิจเหล่านี้ ช.การช่าง จะได้รับมาทั้งในรูปของส่วนแบ่งกำไร รวมถึงเงินปันผล
เพื่อให้เข้าใจภาพมากขึ้น ลองมาดูผลประกอบการของ 6 เดือนแรก ปี พ.ศ. 2564
CK มีรายได้ 7,210 ล้านบาท กำไร 526 ล้านบาท
ITD มีรายได้ 29,947 ล้านบาท กำไร 416 ล้านบาท
STEC มีรายได้ 14,768 ล้านบาท กำไร 199 ล้านบาท
โดย CK รายงานต่อตลาดว่า ในช่วง 6 เดือนแรกปีนี้ที่ผ่านมา 
บริษัทและบริษัทย่อย มีส่วนแบ่งกำไรจากเงินลงทุนในบริษัทร่วมจำนวน 466 ล้านบาท ซึ่งมากกว่ากำไรสุทธิของทั้ง ITD และ STEC เสียอีก
ปิดท้ายด้วยข้อมูลที่น่าสนใจ 
รู้ไหมว่า วันนี้ CK เป็นบริษัทที่มีมูลค่ามากที่สุดในกลุ่ม 3 บริษัทนี้ 
โดยมูลค่าบริษัท ณ วันที่ 1 พ.ย. 2564
- CK มีมูลค่าบริษัทประมาณ 37,300 ล้านบาท
- STEC มีมูลค่าบริษัทประมาณ 20,900 ล้านบาท
- ITD มีมูลค่าบริษัทประมาณ 12,100 ล้านบาท
หมายเหตุ: บทความนี้ไม่ได้มีเจตนาชี้นำให้ซื้อหรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนการตัดสินใจลงทุนทุกครั้ง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-แบบฟอร์ม 56-1 ปี 2563, บริษัท ช.การช่าง จำกัด (มหาชน)
-
-
-แบบฟอร์ม 56-1 ปี 2563, บริษัท อิตาเลียนไทย ดีเวล๊อปเมนต์ จำกัด (มหาชน)